   Na ONYANGO K’ONYANGO CHAMA cha United Democratic Alliance (UDA), chake Naibu Rais William Ruto, kimekumbwa na sintofahamu mpya kuhusiana na orodha ya majina ya wanachama wa Baraza lake Kuu la Kitaifa (NEC) iliyotolewa wiki jana. Sababu ni kwamba NEC itatekeleza wajibu mkubwa katika maandalizi ya mwongozo wa uteuzi wa wagombea viti mbalimbali kwa tiketi ya chama hicho kuelekea uchaguzi mkuu ujao. Hii ndio maana baadhi ya wanachama wameelezea kutoridhishwa na orodha ya wanachama 34 wa NEC iliyowasilishwa kwa Afisi ya Msajili wa Vyama vya Kisiasa. Hali hii imempa Dkt Ruto hofu na wasiwasi kwamba huenda kutoridhika huko kukaathiri ushawishi wa UDA kuelekea uchaguzi mkuu wa 2022. Hii ni licha ya kwamba wanaoibua manung’uniko wanafanya hivyo kichichini.Kwa upande wake Katibu Mkuu Veronica Maina ameungama kuwa kuna dosari fulani katika orodha ya majina hayo na kuahidi kuirekebisha. “Mnamo Oktoba 12, 2021 UDA iliwasilisha kwa wanachama na umma kwa ujumla orodha ya majina 34 ya watu watakaohudumu kama wanachama wa NEC, kulingana na Sheria ya Vyama vya Kisiasa, 2011.” “Hata hivyo, chama kingependa kujulisha umma kwamba kulikuwa na dosari isiyokusudiwa katika orodha hiyo na hivyo orodha yenye marekebisho itatolewa hivi karibuni,” Bi Maina akasema Alhamisi. Chimbuko la malalamishi ni kwamba baadhi ya walioko kwenye orodha hiyo wametangaza azma ya kuwania viti katika uchaguzi mkuu wa 2022. Wale ambao wanapania kupambana nao kusaka tiketi ya UDA wanahisi kuwa watu hao watapendelewa wakati wa mchujo wa chama hicho. Baadhi ya wale ambao wanajumuishwa kwenye orodha ya wanachama wa NEC ni mbunge anayehudumu wakati huu, waziri wa zamani, mbunge wa zamani, meneja wa zamani ya afisi ya kushirikisha kampeni za urais za kiongozi wa ODM Raila Odinga na wataalamu. Orodha hiyo pia inajumuisha, mwenyekiti wa UDA Johnston Muthama na manaibu wake watatu, Waziri wa zamani Kipruto Kirwa, Katibu Mkuu wa Chama cha Kitaifa cha Wauguzi (KNUN) Seth Panyako na Nicholas Marete. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  